HFT พุ่งแรง 7% รับอานิสงส์เงินบาทอ่อนค่า ลุ้นรายได้ปีนี้โต 15%  
HFT พุ่งแรง 7% รับปัจจัยบวกจากเงินบาทอ่อนค่า ผู้บริหาร “จวง จื้อ เหยา” เชื่อปี 64 รายได้-กำไรสุทธิจะเติบโตดีกว่าปีก่อน
HFT พุ่งแรง 7% รับปัจจัยบวกจากเงินบาทอ่อนค่า ผู้บริหาร “จวง จื้อ เหยา” เชื่อปี 64 รายได้-กำไรสุทธิจะเติบโตดีกว่าปีก่อน
30 มิ.ย. 2564

ผู้สื่อข่าวรายงานว่าวันนี้ (30 มิ.ย.64) ราคาหุ้นบริษัท ฮั้วฟง รับเบอร์ (ไทยแลนด์) จำกัด (มหาชน) หรือ HFT ล่าสุด ณ เวลา 12.02 น. อยู่ที่ระดับ 8.70 บาท เพิ่มขึ้น 0.55 บาท หรือ 6.75% โดยทำจุดสูงสุดที่ 9.05 บาท และทำจุดต่ำสุดที่ 8.35 บาท ด้วยมูลค่าการซื้อขาย 150.05 ล้านบาท

วันนี้เห็นได้ว่าราคาหุ้นบนกระดานของ HFT ปรับตัวขึ้นร้อนแรงต่อเนื่องเป็นวันที่ 5 ของการทำการติดต่อกันโดยขึ้นมาแล้ว 27.94% ส่วนหนึ่งอาจเป็นผลจากทางนักวิเคราะห์ บล.เคจีไอ มีการประเมินว่า HFT เป็นหนึ่งในหุ้นอยู่ในกลุ่มส่งออกที่จะได้รับประโยชน์จากค่าเงินบาทอ่อนค่ามาอยู่แถว 32 บาท/ดอลลาร์
นอกจากนี้ นายจวง จื้อ เหยา กรรมการ HFT เปิดเผยว่า คาดกำไรในปีนี้ดีกว่าปีก่อนที่มีกำไรสุทธิ 412 ล้านบาท และมั่นใจว่าในปีนี้รายได้ของบริษัทจะสามารถทำได้ตามเป้าที่ตั้งไว้เติบโต 15% จากปีก่อนที่มี 2.7 พันล้านบาท เนื่องจากบริษัทมีออเดอร์ทั้งปีแล้ว
ขณะเดียวกันเชื่อว่าในไตรมาส 3/2564 และไตรมาส 4/2564 น่าจะดำเนินการได้ตามแผน แต่ก็ยังกังวลเกี่ยวกับสถานการณ์การระบาดโควิด-19 ที่อาจเกิดการติดก็อาจจะเกิดปัญหาการผลิต อย่างไรก็ตามบริษัทได้วางมาตรการป้องกันภายในโรงงานอย่างเข้มงวด รวมทั้งการจัดหาวัคซีนเพื่อฉีดให้กับพนักงาน ซึ่งตอนนี้ยังไม่ได้รับวัคซีนเพราะถูกเลื่อนออกไป และบริษัทได้ยื่นความจำนงวัคซีนซิโนฟาร์มด้วย
ส่วนการลงทุนในปีนี้ คาดว่าจะใช้งบไม่ถึง 200 ล้านบาท เพื่อปรับเปลี่ยนเครื่องจักรให้มีประสิทธิภาพเพิ่มการผลิตประมาณ 20% โดยไม่ต้องสร้างโรงงานใหม่ และจะลงทุนต่อเนื่องในปีหน้า จำนวน 500-600 ล้านบาทในการเพิ่มประสิทธิภาพเครื่องจักรเช่นเดียวกัน ดังนั้นจึงคาดว่าแนวโน้มการเติบโตของรายได้ของบริษัทในปีนี้และปีหน้าจะเดินได้ตามเป้าหมายโต 15% นอกจากนี้ บริษัทยังมีสินค้าใหม่ในปีนี้ด้วย แต่ในปีถัดไปอาจจะยากเพราะไม่สามารถขยายกำลังการผลิตได้อีก โดยปัจจุบันมีอัตราการใช้กำลังการผลิตถึง 95%
นอกจากนี้ธุรกิจกัญชาและกัญชง นายจวง กล่าวว่า ต้องศึกษากฎหมายให้ดีก่อน ซึ่งกฎหมายยังไม่มีความชัดเจน  รอให้ชัดเจนก่อนแล้วค่อยดำเนินการต่อ ขณะที่แผนธุรกิจ มอเตอร์ไซค์ไฟฟ้าก็ยังคงเดินหน้าซึ่งจะเป็นธุรกิจอนาคตของบริษัท